Lítil tjörn rétt við Eskey á Mýrum . Myndin er hluti af sýningunni . Föstudaginn 10. janúar verður ljósmyndasýning opnuð í bókasafni Menningarmiðstöðvar Hornfjarðar sem haldin er á vegum Náttúrustofu Suðausturlands og er að hluta styrkt af Uppbyggingarsjóði Suðurlands . Sýningin er hliðarafurð rannsóknar sem fram hefur farið síðustu tvö ár á fuglalífi á og við tjarnir í Sveitarfélaginu Hornafirði en myndirnar eru allar teknar með flygildi . Tjarnir og vötn eru sérstök búsvæði og mynda oft keðju af lífríkum svæðum frá fjöru til fjalla . Talið er að á Íslandi séu um 7000 smávötn og tjarnir á stærðarbilinu 1 - 10 ha og 1841 stærri en 10 ha . Dýralíf tjarna og smávatna er oft mjög auðugt og vaxtartímabil lífvera þar er oft stutt . Því fer stærstur hluti framleiðslu slíkra búsvæða fram á stuttu tímabili yfir sumarið sem endurspeglast í miklum fjölda dýra á þeim tíma . Tjarnir , vötn og votlendi eru mikilvæg búsvæði fyrir stóran hluta íslenskra fuglategunda en um 70% varptegunda nýta ferskvatnsvotlendi og tjarnir að einhverju marki og 40% eru algerlega bundnar slíkum svæðum til varps eða fæðuöflunar á varptíma . Víða í Sveitarfélaginu Hornafirði má finna vötn og tjarnir enda votlendi víða . Tjarnir og smávötn eru nátengd votlendi og í sameiningu hafa þessi tvö búsvæði mikil áhrif á viðstöðu og hringrás vatns , uppsöfnun og losun næringarefna og eru því mikilvæg fyrir aðliggjandi búsvæði sem uppspretta orku og næringarefna . Umhverfi og útlit tjarna og vatna eru margbreytileg . Eðlisþættir svo sem dýpi , næringargildi , tærleiki , sýrustig og fleira hefur áhrif á gerð tjarna og vatna og mótar lífríkið sem þar þrífst . Einnig hafa aðliggjandi búsvæði , lengd frá sjó , ákoma næringarefna , landsvæði og fleira mikil áhrif . Þessari sýningu er ætlað að fanga þennan breytileika . Tjarnir eru ekki eilífar og breytast með tímanum út frá grunnvatnsstöðu , áfoki , írennsli og afrennsli auk annarra lífrænna og ólífrænna þátta . Þessu verkefni var ætlað að skrásetja stöðuna sumarið 2019 . Með tímanum má endurtaka verkefnið og sjá myndrænt þær breytingar sem verða á næstu áratugum . Við bjóðum alla hjartanlega velkomna á opnun sýningarinnar klukkan 16:00 næstkomandi föstudag . Í boði verða léttar veitingar . Sýningin , sem er sölusýning , mun verða uppi næstu 6 vikur og hægt að sjá hana á opnunartíma bókasafnsins . Myndirnar á sýningunni eru teknar af dr. Lilju Jóhannesdóttur , vistfræðings Náttúrustofunnar .